|  |  |
| --- | --- |
| MÄÄRUS | EELNÕU |
|  | 18. detsember 2024 nr  |
|  |  |

Kadrina valla noortevolikogu põhimäärus

Määrus kehtestatakse „Noorsootöö seaduse“ § 9 lõigete 2 ja 3 alusel.

**§ 1. Moodustamine**

Kadrina Vallavolikogu juurde moodustatakse Kadrina valla noortevolikogu (edaspidi noortevolikogu).

**§ 2. Üldsätted**

(1) Käesolev põhimäärus sätestab noortevolikogu valimise ning tegevuse alused.

(2) Noortevolikogu on Kadrina Vallavolikogu juures tegutsev noortest koosnev nõuandva õigusega esinduskogu, mis esindab Kadrina valla noorte huve.

(3) Noortevolikogu ettepanekud on vallavolikogule ja vallavalitsusele soovituslikud.

(4) Noortevolikogu juhindub oma tegevuses riigi ja Kadrina valla õigusaktidest ning käesolevast põhimäärusest.

**§ 3.Noortevolikogu eesmärk ja põhitegevus**

(1) Noortevolikogu eesmärk on esindada noorte huve, rääkida kaasa valla noorsootöö korraldamises, julgustada noorte kodanikualgatust ning kaasata noori kohaliku elu korraldamise otsustusprotsessidesse.

(2) Eesmärgi täitmiseks noortevolikogu:

1) arutab noori puudutavaid küsimusi ning teeb vallavolikogule ja vallavalitsusele noorte huvidest ja vajadusest lähtuvaid ettepanekuid;

2) tutvustab ja edendab noorte hulgas demokraatia põhimõtteid ning korraldab üritusi ja koolitusi, et suurendada noorte teadlikkust ja aktiivsust;

3) teeb koostööd vallavolikogu, vallavalitsuse ja teiste kohalike omavalitsuste noortevolikogudega ning noorteorganisatsioonidega;

4) teeb koostööd valla koolide õpilasesindustega;

5) esindab Kadrina valla noori noorsootöös maakondlikul, riiklikul või rahvusvahelisel tasandil;

6) aitab kaasa noortevolikogu valimiste läbiviimisele.

**§ 4. Õigused ja kohustused**

(1) Noortevolikogul on õigus:

1) teha ettepanekuid noori puudutavates küsimustes ja valla menetluses olevate õigusaktide eelnõude kohta;

2) valida noortevolikogu liikmete hulgast esindaja igasse vallavolikogu alatisse komisjoni;

3) kasutada eelnevalt kooskõlastatult valla ruume koosolekute pidamiseks;

4) moodustada töörühmi ja algatada arutelusid;

5) algatada noorteprojekte;

6) valida noortevolikogu liikmete hulgast isik või isikud, kes osalevad riiklikes, maakondlikes ja rahvusvahelistes noortevõrgustikes;

7) taotleda tegevuseks rahalisi vahendeid.

(2) Noortevolikogul on kohustus:

1) arvestada valla noorte ettepanekuid;

2) toetada ja aidata kaasa valla noorsootöö arendamisele;

3) teha koostööd valla õpilasesinduste ja valla hallatavate asutustega;

4) olla informatsiooni vahendajaks vallavolikogu ja vallavalitsuse ning noorte vahel;

~~5) esitada üks kord kalendriaastas vallavolikogu istungil ülevaade oma tegevusest.~~

(3) Noortevolikogu liikmel on õigus:

1) noortevolikogu tegevust puudutavale informatsioonile;

2) valida ja kandideerida noortevolikogu juhatusse.

(4) Noortevolikogu liige kohustub:

~~1) osalema noortevolikogu koosolekutel;~~

1) osalema aktiivselt noortevolikogu töös;

2) järgima ja olema valla noortele eeskujuks käitumise ja eetiliste tõekspidamistega.

(5) Noortevolikogu liikme volitused lõpevad ennetähtaegselt:

1) tagasiastumisega;

2) noortevolikogu koosoleku otsusega, kui liige kahjustab oma käitumise või tegevusega noortevolikogu mainet või kui liige ilma mõjuva põhjuseta ei ole osalenud kolmel järjestikusel noortevolikogu koosolekul;

(6) Volituste lõppemisel määratakse asendusliige valimistulemuste pingerea järgi noortevolikogu valimiskomisjoni otsusega. Pingerea puudumisel tegutseb noortevolikogu vähendatud koosseisus.

**§ 5. Noortevolikogu valimine**

(1) Noortevolikogul on 5 - 13 liiget.

(2) Noortevolikogu valitakse kaheks aastaks. Volikogu valimispäev on valimisaasta märtsikuu teine teisipäev.

(3) Noortevolikogu valimised on avalikud. Hääletamine on salajane.

(4) Noortevolikogusse võib kandideerida kandideerimise hetkel vanuses 14-26-aastane noor, kelle elukoht Eesti rahvastikuregistri andmetel on Kadrina vald või kui isik on õpilane Kadrina keskkoolis.

(5) Kui kandidaatide arv on väiksem kui seitse, siis valimisi ei toimu. Uued korralised valimised korraldatakse ühe aasta pärast. Senise noortevolikogu koosseisu volitused pikenevad automaatselt vastava aja võrra.

(6) Valimisõigus on noortel vanuses 14-26 aastat, kelle elukoht Eesti rahvastikuregistri andmetel on Kadrina vald või kui isik on õpilane Kadrina keskkoolis.

(7) Valimised kuulutatakse välja vähemalt kuus nädalat enne valimiste toimumist Kadrina valla kodulehel.

(8) Kandidaadid seatakse ülesse Kadrina valla kodulehel kakskümmendüks (21) päeva enne valimisi.

(9) Noortevolikogu kandidaadil tuleb valimiskomisjonile esitada kandideerimisavaldus vähemalt kakskümmend kaheksa (28) päeva enne valimisi. Avaldus esitatakse elektrooniliselt Kadrina valla kodulehel taotluste esitamise iseteeninduskeskkonna kaudu.

(10) Kui mitu kandidaati saavad sama arvu hääli, korraldab valimiskomisjon noortevolikogu liikme määramiseks avaliku liisuheitmise.

(11) Kui kandidaat ei saa ühtegi häält ei osutu ta valituks.

(12) Kui valituks osutub vähem kui seitse kandidaati korraldatakse ühe aasta pärast uued valimised.

Senise noortevolikogu koosseisu volitused pikenevad automaatselt vastava aja võrra.

**§ 6. Noortevolikogu valimiskomisjon**

(1) Noortevolikogu valimisi korraldab valimiskomisjon, kuhu kuuluvad vallavolikogu esindaja, Kadrina Kultuurikoja noorsootööspetsialist, valla kantseleispetsialist, kooli huvijuht, kooli õpilasesinduse esindaja, noortevolikogu liige.

(2) Valimiskomisjon valib enda hulgast valimiskomisjoni esimehe ja protokollija.

(3) Valimiskomisjoni tööd juhib valimiskomisjoni esimees.

(4) Noortevolikogu valimiskomisjon:

1) otsustab järgmise noortevolikogu koosseisu liikmete arvu;

2) korraldab noortevolikogu valimised;

3) annab kandidaatidele vastavalt avalduste laekumise järjekorrale numbrid;

4) teeb kindlaks valimistulemused sealhulgas koostab ja allkirjastab valimistulemuste protokolli;

5) lahendab laekunud kaebused.

(5) Valimiskomisjoni nõustab valla valimiskomisjon.

**§ 7. Noortevolikogu juhtimine**

(1) Noortevolikogu esindab ja selle tööd korraldab juhatus, kuhu kuuluvad esimees, aseesimees ja sekretär.

(2) Noortevolikogu esimees ja aseesimees valitakse noortevolikogu volituste ajaks salajasel hääletusel uue koosseisu esimesel koosolekul.

(3) Sekretäri valimise korraldab noortevolikogu esimees.

(4) Noortevolikogu kinnitab oma töökorra.

(5) Noortevolikogu võib esimehe või aseesimehe vabastada enne tähtaega, kui selleks on mõjuv põhjus ja selle poolt hääletab 2/3 noortevolikogu liikmetest.

**§ 8. Noortevolikogu töökorraldus**

(1) Noortevolikogu töövorm on koosolek, mis toimub vastavalt vajadusele, kuid mitte harvem kui kaks korda aastas. Koosolek on otsustusvõimeline kui sellest võtab osa üle poole koosseisust.

(2) Noortevolikogu koosoleku kutsub kokku ja seda juhatab noortevolikogu esimees, tema puudumisel aseesimees.

(3) Noortevolikogu võtab otsuseid vastu lihthäälteenamusega.

(4) Erakorraline koosolek kutsutakse kokku 2/3 noortevolikogu liikmete või juhatuse ettepanekul.

(5) Noortevolikogu koosolekukutse koos lisamaterjalidega edastatakse volikogu liikmetele e-posti teel vähemalt neli päeva enne koosoleku toimumist.

(6) Noortevolikogu koosolekud on avalikud.

(7) Noortevolikogu võib moodustada töögruppe.

(8) Noortevolikogu koosoleku kohta koostatakse protokoll, mis sisaldab vähemalt koosoleku päevakorda, toimumise aega, koosolekust osa võtnud isikute nimekirja, noortevolikogu otsuseid ja volikogu liikmete eriarvamusi.

(9) Noortevolikogu koosoleku protokollile kirjutavad alla koosoleku juhataja ja protokollija. Koosoleku protokollimist, protokolli registreerimist vallavalitsuse dokumendiregistris ning avalikustamist seitsme päeva jooksul pärast koosoleku toimumist korraldab noortevolikogu esimees.

(9) Uue koosseisu esimese koosoleku kutsub kokku ja seda juhatab kuni noortevolikogu esimehe valimiseni noortevolikogu valimiskomisjoni esimees.

(10) Noortevolikogu esitab vallavolikogu istungil vähemalt üks kord valimisperioodi jooksul ülevaate oma tegevusest.

**§ 9. Põhimääruse vastuvõtmine ja muutmine**

Noortevolikogu põhimääruse kinnitab Kadrina vallavolikogu ning muudab ja tunnistab kehtetuks vallavolikogu noortevolikogu ettepanekul.

**§ 10. Määruse kehtetuks tunnistamine**

Tunnistatakse kehtetuks Kadrina Vallavolikogu 31.03.2021 nr 57 määrus “Kadrina valla Noortevolikogu põhimäärus”.

**§ 11. Määruse jõustumine**

Määrus jõustub kolmandal päeval pärast Riigi Teatajas avaldamist.

|  |
| --- |
|  |
| (allkirjastatud digitaalselt) |  |
| Madis Viise |   |
| volikogu esimees |   |
|  |   |

Seletuskiri määruse eelnõu „Kadrina valla noortevolikogu põhimäärus“ juurde

Käesolev määrus kehtestab noortevolikogu põhimääruse uues redaktsioonis.

Põhimääruse uues redaktsioonis vastuvõtmise vajadus tõusetus pärast eelmiste noortevolikogu valimiste läbiviimist arutelul noortevolikogu liikmete ja noortevolikogu valimiste korraldajatega. Vajadus on täpsustada ja täiendada noortevolikogu valimise korraldust. Korrigeeriti ka põhimääruse struktuuri. Võrreldes kehtiva noortevolikogu põhimäärusega tehti järgmised muudatused:

Muudeti noortevolikogu arvulist koosseisu.

Täpsustati kandideeriva noore vanust. Noor peab olema saanud kandideerimispäevaks 14-26. aastaseks.

Täiendati põhimäärust regulatsiooniga juhtudega kui kandidaate on vähe ja valimised ebaõnnestuvad. Kui kandidaatide arv on väiksem kui seitse, siis valimisi ei toimu. Uued korralised valimised korraldatakse ühe aasta pärast. Senise noortevolikogu koosseisu volitused pikenevad automaatselt vastava aja võrra.

Pikendati valimiste väljakuulutamise ja kandideerimisavalduse esitamise tähtaega, et oleks aega reageerida, kui kandideerib liiga vähe noori.

Täiendati põhimäärust regulatsiooniga noortevolikogu liikme volituste lõppemise korral.

Volituste lõppemisel määratakse asendusliige valimistulemuste pingerea järgi noortevolikogu valimiskomisjoni otsusega. Pingerea puudumisel tegutseb noortevolikogu vähendatud koosseisus.

**Enne teist lugemist esitas noortevolikogu oma ettepanekud ja vallavalitsus tegi ettepanekud täpsustada kolme paragrahvi sõnastust. Muudatused arutati läbi noortevolikoguga 11.12.2024 toimunud ühisel koosolekul.**

|  |  |  |
| --- | --- | --- |
|  | **Noortevolikogu muudatusettepanek** | **OTSUSTATI** |
| 1 | Langetada noortevolikogusse valitute arvu. Ettepanek 5 – 13 liiget. | Eelnõusse sisse viia ettepanek – Noortevolikogul on 5 – 13 liiget. |
| 2 | Noortevolikogu leidis, et paragrahv 4 lõige 4 punktid 1 ja 2 on samatähenduslikud. *Määruse eelnõust:**§4 lg4 p1 osalema noortevolikogu koosolekutel**§4 lg4 p2 osalema aktiivselt noortevolikogu töös* | Kuna mõlemad punktid hõlmavad noortevolikogu tööd siis tühistada §4 lg4 p1 osalema noortevolikogu koosolekutel. |
| 3 | Paragrahv 5 lõige 4 ja 6  sõnastuse muutmiseks. Soovitatakse asendada sõna “koolides” “Kadrina Keskkooliga”, sest Kadrina vallas asub ainult üks kool, kus asuvad kandideerimis- ja valimisõiguslikud noored.  | Arvestada muudatusettepanekuga |
| 4 | Noortevolikogu soovib põhjendust paragrahv 5  lõige 11le. Noortevolikogu teeb ettepaneku asendada liisuheitmine  avalduste laekumise järjekorra numbritega.  | Liisuheitmine tuleneb Kohaliku omavalitsuse volikogu valimise seadus § 37 lg 2 Kandidaatide registreerimine. Lepiti kokku, et jäädakse liisu heitmise juurde. |
| 5 | Paragrahv 7 lõige 2 lisada noortevolikogu sekretäri valimise kord.  | Lisada §7 lg 3 sõnastuses - Sekretäri valimise korraldab noortevolikogu esimees. |
| 6 | Paragrahv 8 lõige 8 lause: “...Kadrina valla kodulehel 14 päeva jooksul.” asendada: “Kadrina valla dokumendiregistris 10 tööpäeva jooksul”.  | Muudetakse kogu §8 lg 8 sõnastust. |
| 7 | Paragrahv 8 lõige 10 on vastuolus paragrahv 4 lõige 2 punkt 5-ga.*Määruse eelnõus:**§8 lg10 Noortevolikogu esitab vallavolikogu istungil vähemalt üks kord valimisperioodi jooksul ülevaate oma tegevusest.**§4 lg2 p5 esitada üks kord kalendriaastas vallavolikogu istungil ülevaade oma tegevusest.* | Tühistada §4 lg2 p5 |

Lisaks täpsustati vallavalituse poolt –

|  |  |  |
| --- | --- | --- |
|  | **Vallavalitsuse muudatusettepanek** | **OTSUSTATI** |
| 1 | Muuta §8 l 8 sõnastus ning välja tuua protokolli kohustuslikud punktid | §8 lg 8 uus sõnastus - „Noortevolikogu koosoleku kohta koostatakse protokoll, mis sisaldab koosoleku päevakorra, toimumise aja, koosolekust osa võtnud isikute nimekirja, noortevolikogu otsuseid ja volikogu liikmete eriarvamusi.§8 lg 9 Protokollile kirjutavad alla koosoleku juhataja ja protokollija. Koosoleku protokollimist, protokolli registreerimist vallavalitsuse dokumendiregistris ning avalikustamist seitsme päeva jooksul pärast koosoleku toimumist korraldab noortevolikogu esimees. |
| 2 | Muuta §8 lg1*Määruse eelnõus: Noortevolikogu töövorm on koosolek, mis toimub vastavalt vajadusele, kuid mitte harvem kui üks kord kvartalis. Koosolek on otsustusvõimeline kui sellest võtab osa üle poole koosseisust.* | Muuta koosoleku kohustus. Mitte harvem, kui vähemalt 2 korda aastas.§ 8 lõige 1 uus sõnastus:Noortevolikogu töövorm on koosolek, mis toimub vastavalt vajadusele, kuid mitte harvem kui kaks korda aastas. Koosolek on otsustusvõimeline kui sellest võtab osa üle poole koosseisust  |
| 3 | Muuta §8 lg5*Määruse eelnõus: Noortevolikogu koosoleku toimumise aeg, koht ja päevakord avaldatakse Kadrina valla kodulehel ja saadetakse noortevolikogu liikmete e-posti aadressile vähemalt seitse tööpäeva enne koosoleku algust.* | Uus sõnastus - Noortevolikogu koosolekukutse koos lisamaterjalidega edastatakse volikogu liikmetele e-posti teel vähemalt neli päeva enne koosoleku toimumist |
| 4 | Sarnased paragrahvid*§4 lg 1 p 1 - arutada noori puudutavaid küsimusi ning teha ettepanekuid vallavolikogule ja vallavalitsusele;**§4 lg 1 p 2 - esitada ettepanekuid valla menetluses olevate õigusaktide eelnõude kohta, mis on seotud noorte huvidega ning osaleda ettepanekute aruteludel;* | Välja toodud paragrahvid kokku viia.§4 lg 1 p1 uues sõnastuses - teha ettepanekuid noori puudutavates küsimustes ja valla menetluses olevate õigusaktide eelnõude kohta; |
| 5 | Selleks, et noortel oleks pikem kampaania tegemise aeg muuta §5 p8Kandidaadid seatakse ülesse Kadrina valla kodulehel neliteist (14) päeva enne valimisi. | Määrata kandidaatide üles seadmise tähtajaks kakskümmendüks (21) päeva enne valimisi |

Muudetud sõnastus on markeeritud eelnõus kollasega.

Seletuskirja koostas

Kairit Pihlak

vallavanem